22.1.2008

Oikeusministeriö
Oikeushallinto-osasto
PL 25
00023 VALTIONEUVOSTO

Lausuntopyyntö 23.11.2007 OM 8/31/2007

LAUSUNTO KÄRÄJÄOIKEUKSISTA

Oikeusministeriön työryhmä esittää käräjäoikeusverkoston tiivistämistä suurempiin yksiköihin. Viime lokakuussa käräjäoikeuksia oli Suomessa 54, mutta mietinnön mukaan tulevaisuudessa niiden määrä supistuisi 25:een eli alle puoleen. Kussakin maakunnassa olisi yksi käräjäoikeus paitsi, että Uudellamaalla niitä olisi viisi ja Lapissa kaksi. Työryhmä on ehdottanut, että käräjäoikeuksien toimipaikkoina olisi 25 pääkanslian lisäksi viisi sivukansliaa ja 30 istuntopaikkaa. Käräjäoikeuksien henkilöstömäärä vähenisi 90 henkilöllä vuoden 2006 noin 1 770 henkilötyövuodesta. Vähennys tapahtuisi luonnollisella poistumalla usean vuoden aikana. Uudistus aiheuttaisi useissa käräjäoikeuksissa lisätilojen rakentamista ja muita toimitilajärjestelyjä. Samalla syntyisi tarvetta tarkistaa hovioikeuksien tuomiopiirien rajoja.

Kainuussa on käräjäoikeus Kajaanissa. Oikeusministeriön työryhmän ehdotuksen mukaan Kajaanin käräjäoikeuden pääkanslia sijaitsisi Kajaanissa ja sivukansliat Kuhmossa ja Suomussalmella. Suomussalmen kunta kuuluu nyt Kuusamon käräjäoikeuden piiriin. Kuusamon käräjäoikeuden päätöksistä voi valittaa Rovaniemen hovioikeuteen. Työryhmän esityksen mukaan Kajaanin käräjäoikeiden päätöksistä voi valittaa Kuopion hovioikeuteen.

Työryhmä esittää myös kiinteistöjen kirjaamisasioiden siirtämistä maanmittauslaitokselle. Se vähentäisi merkittävästi asiakaskäyntejä käräjäoikeuksissa. 

Kainuun kannalta työryhmän esitys yhtenäistäisi oikeushallinnon ja maakunnan hallintorajat ja ottaisi maakunnan pitkät välimatkat huomioon siten, että Kuhmossa ja Suomusalmella olisi käräjäoikeuden istuntopaikka. Ehdotuksen toteuttaminen ei aiheuta lisätilan tarvetta Kainuuseen. Ehdotuksen mukaan käräjäoikeuden henkilöstöä olisi laskennallisesti vähennettävissä 6 henkilöllä (17 %), joista olisi yksi notaari ja viisi kansliahenkilökuntaa. 

Kainuun maakunta -kuntayhtymä puoltaa työryhmän esittämää ratkaisua Kainuun osalta. Kainuun maakunta -kuntayhtymä pitää tärkeänä, että henkilökunnan määrän alentaminen, jos se on palvelua heikentämättä mahdollista, tulee tehdä vähitellen pitkällä aikavälillä ilman irtisanomisia ja muutostilanteissa henkilöä kuullen.

Lisätietoja lausunnosta antaa hallintojohtaja Kalevi Yliniemi, puh. (08) 6156 7767, 044 710 1767 tai sähköpostitse osoitteella etunimi.sukunimi@kainuu.fi.

KAINUUN MAAKUNTA -KUNTAYHTYMÄ

Hannu Leskinen		Kalevi Yliniemi
maakuntajohtaja		hallintojohtaja